SK Úradný vestník Európskej únie L 325/62

VYKONÁVACIE ROZHODNUTIE RADY

zo 7. decembra 2009,

ktorým sa Švédskemu kráľovstvu a Spojenému kráľovstvu Veľkej Británie a Severného Írska povoľuje uplatniť opatrenie odchyľujúce sa od článku 167 smernice 2006/112/ES o spoločnom systéme dane z pridanej hodnoty

(2009/938/EÚ)

RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na smernicu 2006/112/ES (1), a najmä na jej článok 395 ods. 1,

so zreteľom na návrh Komisie,

keďže:

(1) Rozhodnutím Rady 2007/133/ES (2) sa Švédskemu kráľovstvu (ďalej len „Švédsko“) a Spojenému kráľovstvu Veľkej Británie a Severného Írska (ďalej len „Spojené kráľovstvo“) povolilo odchylne od článku 167 smernice 2006/112/ES odložiť dátum vzniku práva na odpočet dane z pridanej hodnoty (DPH) do chvíle, kým sa táto daň uhradí v prospech dodávateľa tovarov alebo poskytovateľa služieb, v prípade zdaniteľných osôb, ktoré využívajú voliteľný režim, podľa ktorého v súlade s článkom 66 písm. b) uvedenej smernice vzniká povinnosť uhradiť DPH z ich dodávok tovarov a z nimi poskytnutých služieb, keď prijmú za tieto tovary a služby platby (režim nazývaný hotovostné účtovníctvo). Aby mohli využívať tento režim, nesmie ich ročný obrat prekročiť v prípade Švédska 3 000 000 SEK a v prípade Spojeného kráľovstva 1 350 000 GBP.

(2) Švédsko požiadalo o predĺženie tohto osobitného odchylného opatrenia listom zaevidovaným na generálnom sekretariáte Komisie 3. marca 2009 a Spojené kráľovstvo listom zaevidovaným 15. januára 2009. Spojené kráľovstvo požiadalo aj o to, aby sa strop ročného obratu v rámci tohto režimu zvýšil na 1 500 000 GBP.

(3) V súlade s článkom 395 ods. 2 smernice 2006/112/ES postúpila Komisia listami z 9. júla 2009 žiadosti Švédska a Spojeného kráľovstva ostatným členským štátom. Komisia informovala Švédsko a Spojené kráľovstvo listami z 13. júla 2009, že má k dispozícii všetky údaje, ktoré považuje za potrebné na posúdenie žiadosti.

(4) Režim hotovostného účtovníctva je voliteľný a zjednodušený systém zdaňovania určený pre malé podniky, ktoré nevyužívajú oslobodenie od dane. Umožňuje týmto zdaniteľným osobám uplatniť jednoduché pravidlo založené na dátume úhrady ich výdavkov na vstupe a ich transakcií na výstupe, aby sa určilo, kedy majú uplatniť právo na odpočet DPH a kedy majú zaplatiť daň štátu. Tento režim teda predstavuje pre tieto zdaniteľné osoby zjednodušujúce opatrenie, ktoré im navyše môže poskytnúť aj finančnú výhodu.

(5) Komisia predložila 28. januára 2009 návrh smernice s cieľom zmeniť a doplniť smernicu 2006/112/ES, pokiaľ ide o uplatňovanie predpisov o fakturácii a ktorou sa tiež umožňuje členským štátom odložiť vznik práva na odpočet DPH do chvíle jej úhrady v prospech dodávateľa tovarov alebo poskytovateľa služieb, v prípade osôb podliehajúcich dani, ktorých ročný obrat nepresahuje strop, ktorý môžu členské štáty stanoviť až na 2 000 000 EUR, a využívajúcich teda voliteľný režim, podľa ktorého vzniká povinnosť uhradiť DPH z ich transakcií až vtedy, keď za tovary alebo služby prijali platbu.

(6) Požadované osobitné odchylné opatrenie neovplyvňuje výšku príjmov z DPH vybratých Švédskom a Spojeným kráľovstvom v štádiu konečnej spotreby a nemá žiadny vplyv na vlastné zdroje Únie pochádzajúce z DPH,

PRIJALA TOTO ROZHODNUTIE:

Článok 1

Odchylne od článku 167 smernice 2006/112/ES sa Švédsku a Spojenému kráľovstvu povoľuje odložiť vznik práva na odpočet dane z pridanej hodnoty v prípade zdaniteľných osôb uvedených v druhom pododseku do chvíle, kým táto DPH nie je uhradená v prospech dodávateľa tovarov alebo poskytovateľa služieb.

Príslušné zdaniteľné osoby si museli zvoliť režim, na základe ktorého vzniká povinnosť uhradiť DPH z ich dodávok tovarov a z nimi poskytnutých služieb v okamihu, keď prijali za tieto tovary alebo služby platbu. Podľa tohto režimu ich ročný obrat nesmie prekročiť v prípade Švédska 3 000 000 SEK a v prípade Spojeného kráľovstva 1 500 000 GBP.

Článok 2

Toto rozhodnutie sa uplatňuje od 1. januára 2010 až do dňa nadobudnutia účinnosti smernice, ktorou sa umožňuje členským štátom odložiť vznik práva na odpočet DPH do chvíle, keď sa táto daň uhradí v prospech dodávateľa tovarov alebo poskytovateľa služieb, v prípade zdaniteľných osôb, ktorých ročný obrat nepresahuje určitý strop a ktoré teda môžu využívať voliteľný režim, pri ktorého uplatnení vzniká povinnosť uhradiť daň z ich dodávok tovarov alebo z nimi poskytnutých služieb vo chvíli, keď za ne prijali platbu. V každom prípade sa toto rozhodnutie uplatňuje najneskôr do 31. decembra 2012.

Článok 3

Toto rozhodnutie je určené Švédskemu kráľovstvu a Spojenému kráľovstvu Veľkej Británie a Severného Írska.

V Bruseli 7. decembra 2009 Za Radu predsedníčka C. MALMSTRÖM

(1) Ú. v. EÚ L 347, 11.12.2006, s. 1.

(2) Ú. v. EÚ L 57, 24.2.2007, s. 12.